Απόφαση του Ευρωπαϊκού Κοινοβουλίου

της 8ης Απριλίου 2003

σχετικά με τη χορήγηση απαλλαγής στην Επιτροπή σε σχέση με τη δημοσιονομική διαχείριση του έκτου, εβδόμου και ογδόου Ευρωπαϊκού Ταμείου Ανάπτυξης για το οικονομικό έτος 2001

(2003/405/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους ισολογισμούς και λογαριασμούς διαχείρισης του έκτου, εβδόμου και ογδόου Ευρωπαϊκού Ταμείου Ανάπτυξης για το οικονομικό έτος 2001 [COM(2002) 211 - C5-0190/2002],

έχοντας υπόψη την ετήσια έκθεση του Ελεγκτικού Συνεδρίου σχετικά με τις δραστηριότητες που εμπίπτουν στο πλαίσιο του έκτου, εβδόμου και ογδόου Ευρωπαϊκού Ταμείου Ανάπτυξης για το 2001, συνοδευόμενη από τις απαντήσεις των θεσμικών οργάνων (C5-0539/2002)(1),

έχοντας υπόψη τη δήλωση αξιοπιστίας του Ελεγκτικού Συνεδρίου σχετικά με τα Ευρωπαϊκά Ταμεία Ανάπτυξης (C5-0539/2002),

έχοντας υπόψη τις συστάσεις του Συμβουλίου, της 7ης Μαρτίου 2003, σχετικά με την απαλλαγή της Επιτροπής από την ευθύνη εκτέλεσης των εργασιών των Ευρωπαϊκών Ταμείων Ανάπτυξης για το οικονομικό έτος 2001 (C5-0091/2003 - C5-0092/2003, C5-0093/2003),

έχοντας υπόψη το άρθρο 33 της εσωτερικής συμφωνίας, της 20ής Δεκεμβρίου 1995, μεταξύ των αντιπροσώπων των κυβερνήσεων των κρατών μελών συνελθόντων στο πλαίσιο του Συμβουλίου για τη χρηματοδότηση και τη διαχείριση των ενισχύσεων της Κοινότητας στο πλαίσιο του δευτέρου χρηματοδοτικού πρωτοκόλλου της τέταρτης σύμβασης ΑΚΕ-ΕΚ(2),

έχοντας υπόψη το άρθρο 276 της συνθήκης ΕΚ,

έχοντας υπόψη το άρθρο 74 του δημοσιονομικού κανονισμού της 16ης Ιουνίου 1998 που εφαρμόζεται στη συνεργασία για τη χρηματοδότηση της ανάπτυξης στα πλαίσια της τέταρτης σύμβασης ΑΚΕ-ΕΟΚ(3),

έχοντας υπόψη τα άρθρα 93 και 93α, τρίτη περίπτωση, και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (A5-0072/2003),

A. λαμβάνοντας υπόψη ότι, στη δήλωση αξιοπιστίας του για τα Ευρωπαϊκά Ταμεία Ανάπτυξης, το Ελεγκτικό Συνέδριο καταλήγει ότι, με ορισμένες εξαιρέσεις, οι λογαριασμοί για το οικονομικό έτος 2001 αντικατοπτρίζουν ορθά τα έσοδα και έξοδα για το οικονομικό έτος και τη δημοσιονομική κατάσταση κατά το τέλος του έτους,

B. λαμβάνοντας υπόψη ότι το Ελεγκτικό Συνέδριο βάσισε το συμπέρασμά του σχετικά με το νόμιμο και νομότυπο των σχετικών πράξεων στον δειγματοληπτικό έλεγχο ορισμένων πράξεων,

Γ. λαμβάνοντας υπόψη ότι το Ελεγκτικό Συνέδριο, βάσει των εγγράφων που εξέτασε, θεωρεί ότι τα έσοδα που καταχωρίστηκαν στους λογαριασμούς, καθώς και τα ποσά που διατέθηκαν για τις αναλήψεις υποχρεώσεων και τις πληρωμές των ΕΤΑ είναι, στο σύνολό τους, νόμιμα και κανονικά,

1. χορηγεί απαλλαγή στην Επιτροπή για την εκτέλεση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος·

2. υποβάλλει τα σχόλιά του στο συνημμένο ψήφισμα·

3. αναθέτει στον Πρόεδρό του να διαβιβάσει την παρούσα απόφαση και το συνοδευτικό ψήφισμα στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, καθώς και στην Ευρωπαϊκή Τράπεζα Επενδύσεων, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

Ο Γενικός Γραμματέας

Julian Priestley

Ο Πρόεδρος

Pat Cox

(1) ΕΕ C 295 της 28.11.2002, σ. 289.

(2) ΕΕ L 156 της 29.5.1998, σ. 108.

(3) ΕΕ L 191 της 7.7.1998, σ. 53.